ગુજરાતનાં મોટાં શહેરોમાં બંધ ફ્લોપ
નવગુજરાત સમય | Publish Date: Jan 26 2018 12:11AM
નવગુજરાત સમય > મહેસાણા, વડોદરા,વિસનગર
હિન્દી ફિલ્મ પદ્માવતના વિરોધમાં ગુરુવારે અપાયેલા બંધના એલાનને રાજ્યમાં મિશ્રપ્રતિસાદ સાંપડ્યો હતો. અમદાવાદ, વડોદરા, રાજકોટ, સુરત, ભાવનગર, જામનગરમાં બંધની અસર વરતાઇ નહોતી. જ્યારે પાલનપુર, હિંમતનગર, સુરેન્દ્રનગર, સાણંદ, અંબાજી, ધાનેરા,ધ્રાંગધ્રા વગેરે જેવાં શહેરો જડબેસલાક બંધ રહ્યાં હતાં. મહેસાણા અંશત: બંધ રહ્યું હતું. અનેક ધોરીમાર્ગો પર ટોળાંએ ટાયરો સળગાવીને ચક્કાજામ કરતાં વાહનોની લાંબી કતારો લાગી હતી. એસટી અને ખાનગી બસ સેવાઓ સલામતીનાં કારણોસર રદ કરાઇ હતી. મહેસાણામાં મોટેરા રોડ પર ધસી આવેલા સશસ્ત્ર ટોળાને પોલીસે બળપ્રયોગ કરીને રોકી દેતાં મામલો કાબૂમાં આવી ગયો હતો. પોલીસે ટોળાને કાબૂમાં લેવા ટીયરગેસના ત્રણ શેલ છોડ્યા હતા. પોલીસે ૧૭ પ્રદર્શનકારીઓની અટકાયત કરી હતી.મહેસાણામાં પ્રજાસત્તાકદિનની રાજ્યકક્ષાની ઉજવણીને કારણે મુખ્યમંત્રી વિજય રૂપાણી સહિતના મહાનુભાવોનો કાર્યક્રમ હોઇ વિશેષ પોલીસ બંદોબસ્તને કારણે કોઇ અનિચ્છનીય બનાવ બન્યો નહોતો. આ ઉપરાંત પિલવાઇ-વસાઇ વિસ્તારમાં ચક્કાજામ કરાયો હતો.
મહેસાણાના મગુના ગામે પોલીસના વાહનો પર પથ્થરમારો કરાતા બંદોબસ્તમાં આવેલા પીએસઆઈ એસ.પી.જાડેજાને માથાના ભાગે ઈજા પહોંચી હતી. જ્યારે વિસનગર તાલુકાના કડા રોડ ઉપર રાજપૂત સમાજ દ્વારા રસ્તો બ્લોક કરાયો હતો. આ દરમિયાન ટોળાએ પથ્થરમારો કરતાં શૈલેષજી અરજણજી પોલીસ કોન્સ્ટેબલને વાગતા સારવાર અર્થે લઈ જવાયો હતો. આ અંગે દસેક તોફાનીની અટકાયત કરાઈ હતી. વડોદરા નેશનલ હાઇવે 8 ઉપર ગોલ્ડન ચોકડી નજીક ટાયરો સળગાવી વિરોધ કરાયો હતો. અમદાવાદ-રાજકોટ હાઇવે પર લીંબડી ચોકડી પર ક્ષત્રિય સમાજ અને VHPના કાર્યકરો દ્વારા ચક્કાજામ કરાયું હતું. ઉત્તર ગુજરાતના મહેસાણા,પાલનપુર અને હિંમતનગરની બંને તરફની બસ સેવાઓ બંધ કરાઇ હતી. બનાસકાંઠાનું ધાનેરા સજ્જડ બંધ રહ્યું હતું. પાલનપુરમાં પોલીસે બજાર બંધ કરાવી રહેલા ૨૫થી વધુ કાર્યકરોની અટકાયત કરાઈ હતી. મોટી બજાર ખાતે પણ 25 કાર્યકરોની અટકાયત કરાઈ હતી બસસ્ટેન્ડ નજીક વિરોધ કરી રહેલા ટોળા અને પોલીસ વચ્ચે ચકમક પણ થઇ હતી. દહેગામ-બાયડ રોડ પર કડજોદરા પાસે ટાયરો સળગાવી થોડો સમય ચક્કાજામ કરાયો હતો.
અંબાજી સજ્જડ બંધ રહ્યું હતું.ભાવનગર-અમદાવાદ શોર્ટ માર્ગ પર પીપળી નજીક પર ચક્કાજામ કરાયો હતો. છોટાઉદેપુર જિલ્લામાં બોડેલી સજ્જડ બંધ રહ્યું હતું. ભાવનગર માર્કેટિંગ યાર્ડ બંધ રહ્યું હતું. દહેગામથી અમદાવાદ જતા માર્ગ પર બસો બંધ રહી હતી. માણસા સંપૂર્ણ બંધ રહ્યું હતું.
અમદાવાદની તમામસ્કૂલો-કોલજો ચાલુ, બંધની કોઇ અસર થઇ નહીં
'પદ્માવત' ના વિરોધમાં ભારત બંધની જાહેરાત કરાઈ હતી પરંતુ ગુજરાતમાં આ ફિલ્મ રિલીઝ થવાનું નહી હોવાથી બંધ પળાશે નહીં તેવી સ્પષ્ટતા સંબંધિત સંગઠનો દ્વારા કરાઈ હતી. જેની અસર આજે શહેરમાં જોવા મળી હતી આજે અમદાવાદ શહેરની તમામ સ્કૂલો અને કોલેજો તેના નિર્ધારીત સમય પ્રમાણે ચાલુ રહી હતી. બંધના એલાનના કારણે કોઇ અનિચ્છનીય બનાવ બનશે તેવી આશંકાથી કેટલાક વાલીઓએ આજે પોતાના સંતાનોને સ્કૂલો મોકલ્યા નહોતા. કેટલીક સ્કૂલોમાં વાનચાલકોએ સામેથી તા.૨૫મીએ નહી આવવાની સૂચના વાલીઓને આપી દીધી હતી. જેના કારણે અનેક સ્કૂલોમાં વાલીઓે પોતાના સંતાનોને લેવા-મૂકવા માટે જવું પડયું હતું.